Bėk, gaudyk, skaičiuok!

Pamokos tema: Miško gyvūnų žaidimas - matematiniai uždaviniai, judėjimas ir ekosistemos ryšiai.
Klausimas: Kaip išgyventi matematinėje miško ekosistemoje?
Temos BUP: Matematika - A1. Tinkamai atlieka matematines procedūras, argumentuoja, kodėl būtent tokiu būdu atlieka, gamtos mokslai – organizmų grupės, mitybos grandinės; fizinis ugdymas -  A4. Žaidžia judriuosius ir sportinius žaidimus.
Tikslas: Ištirti plėšrūnų ir grobio ryšius judriame žaidime, pritaikyti matematinių uždavinių sprendimą praktinėje situacijoje ir stiprinti saugaus judėjimo bei strateginio veikimo įgūdžius.
Uždaviniai: 
1. Suprasti kiškių, lapių ir vilkų tarpusavio ryšius žaidybinėje ekosistemoje. 
2. Išanalizuoti, kaip pasirinkta strategija padeda išlikti žaidime ir saugiai pasiekti tikslą. 
3. Išspręsti matematinius uždavinius, reikalingus grįžti į žaidimą arba įtvirtinti naują rolę. 
4. Taikyti saugaus judėjimo, taisyklių laikymosi ir sąžiningo žaidimo principus.
Kompetencijos: Pažinimo, komunikavimo, socialinė.
Priemonės: baltos (60 vnt.), oranžinės (30 vnt.) ir pilkos (3 vnt.) spalvos storesnio popieriaus lapeliai, matematikos užduočių kortelės, rašikliai, 2 pakietinimai rašymui lauke, 2 virvės bazėms pažymėti, švilpukas.
Vertinimas: Formuojamasis.
Metodai: Patyriminis mokymas, žaidybinis mokymas, aktyvus judėjimas, individualus darbas, refleksija, diskusija.
Vieta: Birutės g., Vilnius (pievelė prie pėsčiųjų tilto Vingio parke).
Klasė: 3–4.
Veiklos: Mokiniai susipažįsta su žaidimo taisyklėmis, dalyvauja judriame miško gyvūnų žaidime, sprendžia matematinius uždavinius tam, kad galėtų grįžti į žaidimą, ir pamokos pabaigoje reflektuoja apie strategiją, taisyklių laikymąsi, judėjimą ir ekosistemos ryšius.
Įtrauktis: SUP mokiniams suteikiama papildoma mokytojo pagalba aiškinantis taisykles ir sprendžiant matematinius uždavinius. Užduotys gali būti diferencijuojamos pagal sudėtingumą, leidžiama spręsti trumpesnius uždavinius arba naudotis pagalbine skaičiavimo medžiaga. 


PAMOKOS PLANAS

ĮVADAS (20 min)
Mokytojas pristato pamokos temą ir paaiškina, kad veiklos metu bus jungiamas judėjimas, matematika ir gamtos mokslų žinios apie miško gyvūnų tarpusavio ryšius.
Mokytojas paaiškina pagrindines žaidimo taisykles.
Mokytojas papasakoja apie miško ekosistemos ypatumus.
Mokytojas aptaria saugumo taisykles. Gaudyti galima tik paliečiant petį. Stumti, tempti, blokuoti kelią ar atiminėti lapelį jėga negalima. 

MOKYMOSI VEIKLOS (50 min)
Mokytojas pažymi dvi bazes, tarp kurių paliekamas maždaug 50 metrų atstumas. Viena bazė skirta kiškiams, kita bazė skirta lapėms. Mokiniai gauna spalvotas korteles pagal savo roles (paskirsto mokytojas). Dauguma mokinių tampa kiškiais (balti lapeliai), 2-3 mokiniai tampa lapėmis (oranžiniai lapeliai), vienas mokinys tampa vilku (pilkas lapelis). Kiškių bazės viduryje palieka visus lapių lapelius.
Mokytojas įrengia matematikos stotelę šiek tiek nuošaliau abiejų bazių. Joje palieka matematikos uždavinių lapelius, porą rašiklių ir pakietinimą rašymui. Mokiniai susipažįsta, kur yra kuri bazė ir matematikos stotelė.
Žaidimas pradedamas mokytojo signalu. Kiškiai juda iš savo bazės link lapių bazės ir stengiasi išvengti lapių. Pasiekę lapių bazę jie pasiima naują lapelį ir gali tęsti žaidimą. Lapės gaudo kiškius, paliesdamos jiems petį. Pagautas kiškis atiduoda lapelį ir eina prie matematikos uždavinių stotelės.
Lapė, surinkusi septynis kiškių lapelius, ateina pas mokytoją ir tampa vilku. Ji gauna vilko kortelę. 
Vilkai gaudo tik lapes. Pagauta lapė atiduoda savo lapelį ir keliauja prie matematikos stotelės. Išsprendusi uždavinį ir gavusi mokytojo patvirtinimą, ji grįžta į žaidimą kaip kiškis.
Vilkų negali būti daugiau nei trys. Mokytojas žymisi vaikų vardus, kurie tapo vilkais. Atsiradus ketvirtam vilkui mokytojas kviečia seniausią vilką ir įteikia jo kortelę naujam vilkui. Seniausias vilkas tampa kiškiu kai teisingai išsprendžia matematinį uždavinį.
Matematikos stotelėje mokiniai savarankiškai sprendžia trumpus pagal amžių pritaikytus uždavinius. Užduotys gali būti sudėties, atimties, daugybos, dalybos, tekstiniai arba loginiai uždaviniai. Užduoties tikslas yra tiksliai ir savarankiškai išspręsti matematinę problemą, kad būtų galima grįžti į žaidimą. Išsprendę matematikos uždavinį mokiniai ateina pas mokytoją. Mokytojas patikrina sprendimą ir teisingo atsakymo atveju suteikia naują baltą kiškio kortelę.
Mokytojas stebi žaidimo eigą, primena taisykles, kontroliuoja 20 sekundžių buvimą bazėse, tikrina matematikos uždavinius ir padeda mokiniams saugiai įsitraukti į veiklą. Esant poreikiui trumpam stabdo žaidimą sušvilpdamas švilpuku.

APIBENDRINIMAS IR REFLEKSIJA (20 min)
Mokytojas sustabdo žaidimą ir pakviečia mokinius susirinkti į bendrą ratą. Mokiniai trumpai aptaria, 
Mokytojas veda refleksiją klausdamas: 
· Kuri rolė buvo lengviausia, o kuri sunkiausia?
· Kokios strategijos padėjo išlikti žaidime?
· Kokių panašumų šis žaidimas turi su realia miško ekosistema?
· Kas padėjo kiškiams išvengti lapių? 
· Kaip sekėsi laikytis taisyklių ir saugiai judėti?
Pamoka užbaigiama mokytojo apibendrinimu, kad žaidime atsiskleidė miško gyvūnų tarpusavio ryšiai, matematikos taikymas praktinėje situacijoje ir saugaus judėjimo svarba bendroje veikloje.

